Ágúst og Sævar frá Saga Travel handsala samninginn Saga Travel og Golfklúbbur Akureyrar hafa undirritað samning sem felur í sér samstarf um sölu og markaðssetningu á golfíþróttinni fyrir erlenda ferðamenn . Helstu verkefni sem félögin sameinast um eru annars vegar áframhaldandi þróun og vöxtur Arctic Open golfmótsins með það í huga að fjölga erlendum gestum sem sérstaklega koma til Íslands til að spila miðnæturgolf ásamt því að njóta þess sem náttúra og menning á Norðurlandi hafa upp á að bjóða . Auk þess felur samstarfið í sér áætlun um að fjölga þeim ferðamönnum sem velja sér að spila golf á Jaðarsvelli , sérstaklega í þeim hópi sem kemur með skemmtiferðaskipum . Það er von beggja aðila að á samningstímanum gefist tækifæri til að kanna fleiri möguleika á samstarfi er varðar þjónustu við innlenda og erlenda ferðamenn . Það er mikil ánægja með þennan samning og væntum við mikils af samstarfinu við Saga Travel næstu árin , þar sem að fyrirtækið hefur fest sig í sessi sem eitt öflugasta ferðaþjónustufyrirtæki landsins .